
RAPORT

asupra propunerii legislative privind controlul averii unor personae fizice, care nu au fost dobândite în mod licit
În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind controlul averii unor persoane fizice, care nu au fost dobândite în mod licit, trimisă cu adresa nr. P.L.x.-590, din 4 octombrie 2004, înregistrată sub nr. 31/900 din  5 octombrie 2004.


Senatul, în şedinţa sa din 30 septembrie 2004, a respins propunerea legislativă.
Consiliul Legislativ  a avizat negativ  propunerea legislativă, conform avizului nr. 736/29.04.2004.

Comisia pentru buget, finaţe şi bănci a avizat negativ propunerea legislativă, conform avizului nr. 560/07.10.2004.

Guvernul, în punctul său de vedere, transmis sub nr. 2162/29.06.2004, a precizat că nu susţine adoptarea acestei propuneri legislative.

Propunerea  legislativă vizează reglementarea controlului averii unor personae fizice, care nu au fost dobândite în mod licit. Arhitectura propunerii legislative este similară cu cea a Legii nr. 18/1968 privind controlul provenienţei unor bunuri ale persoanelor fizice care nu au fost dobândite în mod licit, lege în prezent abrogată. Totodată, iniţiatorii au preluat „tale quale” norme procedurale din Legea nr. 115/1996 privind declararea şi controlul averii demnitarilor, magistraţilor, funcţionarilor publici şi a unor persoane cu funcţii de conducere, simbioza dintre prevederile preluate din cele două acte normative menţionate făcând ca reglementarea vizată de iniţiatori în prezenta propunere legislativă să fie incoerentă. 
Propunerea legislativă face parte din categoria legilor ordinare. 

În conformitate cu prevederile art. 60 din Regulamentul Camerei Deputaţilor, membrii comisiei  au examinat propunerea legislativă în şedinţa din 12 octombrie 2004.

La lucrările comisiei au fost prezenţi 19 deputaţi, din totalul de 23 membri ai comisiei.

Analizând propunerea legislativă, membrii comisiei au apreciat că aceasta nu poate fi acceptată din următoarele considerente:
· Propunerea legislativă contravine art. 44 din Constituţia României, care prevede, în alin. (8), cu valoare de principiu fundamental, că averea dobândită licit nu poate fi confiscată, iar caracterul licit al dobândirii se prezumă.

· De asemenea, propunerea legislativă prevede că instituirea unui control al averilor în cadrul căruia sarcina probei revine persoanei supuse controlului, ceea ce constituie o revenire la situaţia anterioară momentului decembrie 1989 şi contravine flagrant prevederilor art. 23 alin. (11) din Constituţia României, republicată, care instituie principiul prezumţiei de nevinovăţie. 

În urma dezbaterii în comisie, s-a hotărât, cu unanimitate de voturi, respingerea propunerii legislative privind controlul averii unor persoane fizice, care nu au fost dobândite în mod licit.

